ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት 'ተስፋ ኣይቀበጽኩን ቱሪስት ዝመጽኡሉ እዋን ይምለስ ይኸውን’ መራሒ ዑደት ኣብ ኣክሱም 16 ሰነ 2020 ገና ቆልዓ ኮይኑ ናብቲ ተወሊዱ ዝዓበየሉ ከባቢ ዝመጽኡ ወጻእተኛታት ንመሬት እናፍሓሩ ክርእይ ከሎ ‘እንታይ ንምውጻእ ይኸውን?’ ዝብል ሕቶ ናብ ኣእምሮኡ እናተመላለሰ ዕረፍቲ ይኸልኦ ነይሩ። ኣብቲ ሽዑ እዋን ግን ወዲ 11 ዓመት ስለዝነበረ ብዝርእዮ ነገር እናተገረመ ካብ ምሕላፍ ወጻኢ ካልእ ክገብሮ ዝኽእል ነገር ኣይነበሮን። “ናብ ከባቢ ገዛና መጺኦም ‘ኣብዚ ክንኹዕት ኢና’ ኢሎም ሽዑ ምስ ኣቦይ ክዘራረቡ ሰሚዐ። እንታይ እዮም ከውጽኡ ዝብል ፍልጠት ኣይነበረናን። ምስ ግዜ ግን ቁሩብ ቁሩብ ክተደኣኒ ጀሚሩ” ይብል ጉዑሽ ኣሰፋ ነቲ እዋን ቁልዕነቱ ዝነበረ ኣጋጣሚ እናዘከረ። እቶም ወጻእተኛታት፡ ኢጣልያውያን ሙሁራት ስነ-ኳዕትን ተመራመርትን እዮም ነይሮም። ኣብ ከባቢ ኣክሱም ናብ ዘሎ ዓዲ ጥቓ መንበሪ ገዝኦም ዝመጽኡ ተመራመርቲ መሬት እናዃዓቱ ስርሖም ቀጸሉ። እቲ ህጻን ናብ ጥቕኦም እናተጸግዐ ነቲ ዝሰርሕዎ ስራሕ ተገሪሙ ኣብ ዝዕዘበሉ እዋን “እዚኣ ኣቐብለና’ ይብልዎ። ሽዑ ብታሕጓስ እታ ዝደለይዋ ነገር እናቐበሎም ምስቲ ዝሰርሕዎ ስራሕ ክላለ ጀሚሩ። ዕድሚኡ እናወሰኸን ናይ ምስትውዓል ክእለቱ እናማዕበለን ብምምጽኡ ድሕሪ ትምህርቲ ዘሎ ዝበዝሕ ግዚኡ ምስቶም ተመራመርቲ ክሕልፎ መሪጹ። ጉዑሽ ካብቲ እዋን ጀሚሩ ምስቲ ዓውዲ ዘለዎ ምቅርራብ እናሰጠመ ብምምጽኡ ብዛዕባ ታሪኽ ዝነበሮ ግንዛበን ፍልጠትን ክውስኽ ዕድል ከምዝፈጠረሉ ይዛረብ። ብኡኡ ኣቢሉ ድማ ናብቲ ሎሚ ዝመሓደረሉ ዓውዲ ስራሕ ‘ቱር-ጋይድ’ [መራሒ ዑደት] ክበጽሕ ክኢሉ። "እዚ ሓወልቲ እንተወዲቑ፡ ታሪኽናን መንነትናን ኢና ክንስእን!" ኣከባብራ በዓል ዓይኒ ዋሪ፡ ብስእልታት ስግኣት ለበዳ ኮሮናቫይረስን መገዲ ኣየር ኢትዮጵያን “ተስፋ ቆሪጸ ኣይገደፍክዎን” ጉዑሽ ኣብዚ እዋን ኣብታ ጥንታዊትን ታሪኻዊትን ከተማ ኣኽሱም ንዝመጽኡ በጻሕቲ ዓዲ እናተቐበሉ ናብ ዝተፈላለዩ ቦታታት ወሲዶም መብርሂ ኣብ ምሃብ ካብ ሞንጎ ዝተዋፈሩ መናእሰይ ሓደ እዩ። ምስ ካልኦት ብጾቱ ብምዃን ኣብ ዘጣየሽዎ ማሕበር ተወዲቦም’ዮም ነዚ ስራሕ ዝሰርሑ። ነታ ማሕበር ከኣ ንሱ ብኣቦ መንበርነት ይምርሓ። “ተመራመርትን ቤተ-ክርስትያን ክሪኡ ዝደልዩን ወጻእተኛታት ብብዝሒ ስለዝመጽኡ ናብ ኣክሱምን ኣብ ካልኦት ከባብታት ትግራይን መሪሕና ንወስዶምን መብርሂ ንህቦምን” ዝብል ጉዑሽ ነቲ ዓውዲ ከም መናበሪኡ ክሕዞ ከምዝወሰነ ይዛረብ። “ሓልሓሊፉ እቶም በጻሕቲ ዓዲ ዘይመጽኡሉ እዋን ስለዝህልዉ ተስፋ ቆሪጸ ኣይገደፍክዎን፤ ተስፋ እናገበርኩ’የ እጽበይ ዘለኹ። ካብኡ ሓሊፈ ዝሰርሖ ስራሕ የብለይን” ይብል። ካብ ጥሪ ክሳብ ለካቲት ብዙሓት ወጻእተኛታት ስለዝመጽኡ ኣብቲ ሽዑ እዋን ተስፍኡ ይልምልም። ሽዑ ነቶም ብጉጅለ ኮይኖም ዝመጽኡ በጻሕቲ ዓዲ ናብ ዝተፈላለዩ ቦታታት ክወስድ ኣብ ሰሙን ክሳብ ሓሙሽተ መዓልታት ዕረፍቲ ዝሰእነሉ ኩነታት ይፍጠር። ንዕኡ ስራሕ ካብ ዝስእን ብኸምዚ ተጨናኒቑ ንዘሕልፎ እዋን ይበልጾ። “ከባቢያዊ መራሕቲ ዑደት ስለዝኾንና ብኣውርኡ ኣብ ኣኽሱምን ከባቢኣን ኢና ዑደት ነግብሮም። ገለ እዋናት ግን ናብ ዓድዋ፣ ገረዓልታን መቐለን ሒዝናዮም ንኸይድ። እቲ ከምዚ ዝበለ ጉዕዞ ግን ኣብ ወርሒ ክልተ ወይ ሰለስተ ግዜ እዩ ዘጋጥም” ይብል ጉዑሽ። ምንጪ ስእሊ, ጉዑሽ ዝርከብ ኣታዊ እኹል’ዶ ይኸውን?
